Prosječna neto plaća u Zagrebu za ožujak iznosila je 7.302 kune i bila je nominalno 4,9 posto veća nego u istom mjesecu prošle godine, podatci su Odjela za statistiku Gradskog ureda za strategijsko planiranje i razvoj grada. Plaća u zagrebačkom gospodarstvu iznosila je 7.273 kune, a izvan gospodarstva 7.360 kuna.

Najveće prosječne plaće za ožujak primili su zaposleni u proizvodnji računala te elektroničkih i optičkih proizvoda, 12.779 kuna. Prosječna plaća u telekomunikacijama istovremeno je iznosila 11.535 kuna, financijskoj uslužnoj djelatnosti, osim osiguranja i mirovinskih fondova, 11.252 kune, a u vađenju sirove nafte i prirodnog plina 11.230 kuna.

Prosječnu plaću za ožujak veću od deset tisuća kuna imali su i programeri te zaposleni u djelatnostima povezanima s njima, 10.285 kuna, zaposleni u farmaceutskoj industriji, 10.159 kuna, proizvodnji pića, 10.043 kune, te u promidžbi i istraživanju tržišta, 10.110 kuna.

U skupini većih zagrebačkih plaća su i one u proizvodnji kosa i rafiniranih naftnih proizvoda, 9.147 kuna, opskrbi električnom energijom, plinom, parom i klimatizacijom, 9.366 kuna, znanstvenom istraživanju i razvoju, 9.395 kuna, te u osiguranju, reosiguranju i mirovinskim fondovima, osim obveznog socijalnog osiguranja – 9.585 kuna.

S druge strane, najmanje plaće imali su zaposleni u proizvodnji metala, 3.662 kune, u ostalim osobnim uslužnim djelatnostima, 3.913 kuna, te u proizvodnji odjeće, 3.936 kuna.





Komentari